**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.03.2018, ora 08.00 – 06.03.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.03.2018, ora 07.00**

**RÂURI**

**Debitele au fost relativ staţionare**, exceptând cursul superior al Prutului, unde au fost în creştere prin propagare.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor (cu excepția unor râuri din Crișana și Banat) s-au menținut fără modificări importante, exceptând râurile din vestul ţării unde au fost în restrângere, diminuare şi eliminare, determinând în evoluţia lor variaţii artificiale de niveluri şi debite.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe Bârzava, în bazinele inferioare ale Timișului și Argeșului și pe râurile din Dobrogea și mai mici (10-20% din normalele lunare) pe majoritatea râurilor din bazinele Jijia și Bârlad.

Se situeză peste **COTA DE ATENŢIE** râul Urlui la staţia hidrometricǎ Furculeşti (150+3)-jud.TR.

**Debitele vor fi, în general, în creștere ușoară, din cauza** cedării apei din stratul de zăpadă, diminuării formaţiunilor de gheaţă şi precipitaţiilor prognozate.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor (cu excepția unor râuri din Crișana și Banat) vor fi în ușoară diminuare și restrângere pe râurile din vestul și sudul țării și se vor menține fără modificări importante pe celelalte râuri.

**DUNĂRE**

**Debitul la intrarea în ţară (secţiunea Baziaş), în intervalul 05.03.2018 – 06.03.2018, a fost în creştere, având valoarea de 5800 m3/s**, sub media multianuală a lunii martie (6700 m3/s).

În aval de Porţile de Fier debitele au fost în creștere la Gruia și în scădere pe sectorul Calafat – Tulcea.

**Debitul la intrarea în ţară (secţiunea Baziaş) va fi în creştere (6000 m3/s).**

În aval de Porţile de Fier debitele vor fi în creştere pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 05.03.2018, ora 08.00 – 06.03.2018, ora 06.00**

**ÎN ŢARĂ**

Valorile termice diurne, în marea lor majoritate, mai ridicate decât cele din intervalul precedent, au caracterizat o vreme deosebit de rece la această dată, în sud, sud-est și pe arii restrânse în extremitatea vestică și în cea de nord-est; deosebit de caldă în jumătatea vestică a Carpaților Meridionali (la înălțimi mai mari de 1450 m), nordul Carpaților Orientali și zona Munților Apuseni și apropiată de normal în celelalte regiuni. Temperaturile maxime s-au încadrat între -2 grade la Joseni și 15 grade la Gurahonț. În cursul zilei, în Oltenia, Muntenia, sudul Moldovei, iar până la amiază și în Dobrogea, nebulozitatea joasă de tip stratiform a persistat; cu totul izolat, în județele Gorj și Dolj, s-au semnalat precipitații slabe mixte și s-a format polei, iar în rest, cerul a fost variabil. În cursul nopții, înnorările au cuprins cea mai mare parte a țării și a plouat slab, deși ploile au avut și caracter de aversă, local în Oltenia și jumătatea de vest a Munteniei și pe arii restrânse în Banat, Crișana și Transilvania. S-a format polei, izolat, în județele Dâmbovița și Gorj, unde trecător a fost și lapoviță. Vântul a suflat slab și moderat cu unele intensificări la munte, în Moldova și pe spații mici în estul Olteniei și în vestul Munteniei, iar în sudul Banatului și în zona înaltă a Carpaților Meridionali a suflat tare. Au fost rafale de peste 90 km/h - pe raza județului Caraș-Severin, iar la Vf. Țarcu și Vf. Omu de peste 100 km/h, spulberând zăpada. La ora 20.00, era strat de zăpadă în cea mai mare parte a țării, cu grosimi în platformele stațiilor meteorologice de până la - 195 cm în Munţii Făgăraş, la peste 2000 m altitudine (Bâlea Lac), 27 cm în Moldova și în Transilvania, 24 cm în Dobrogea, 19 cm în Oltenia, 16 cm în Muntenia, 9 cm în Crișana și în Maramureș și 8 cm în Banat. Din datele primite din reţeaua meteo naţională, în locaţiile staţiilor meteorologice s-au menținut troiene de zăpadă ce măsurau între 45 și 105 cm în județele Teleorman, Călăraşi, Ialomiţa, Brăila, Constanţa și Tulcea. La ora 06.00, temperatura aerului avea valori mai mari decât în noaptea anterioară, cuprinse între -13 grade la Joseni și 8 grade la Dumbrăvița de Codru. Izolat, la începutul intervalului, în depresiunile din estul Transilvaniei a fost ceață.

***Observaţie:*** *începând de ieri, de la ora 06.00, au fost în vigoare 16 mesaje de atenționare - cod galben - de fenomene meteorologice periculoase imediate, emise după cum urmează: 5 de SRPV Timișoara, 4 de SRPV Sibiu, 4 de către CNPM București pentru Muntenia și 3 de SRPV Craiova.*

**LA BUCUREŞTI**

Vremea a fost deosebit de rece pentru această dată, pe parcursul zilei, deși valorile termice diurne au fost ușor mai ridicate decât cele din intervalul precedent. Temperatura maximă a fost de 1 grad la Afumați și Băneasa și 2 grade la Filaret. Cerul a fost mai mult acoperit, iar vântul a suflat, în general, moderat. La ora 20.00, stratul de zăpadă, măsurat în platformele stațiilor meteorologice, avea grosimi cuprinse între 1 și 3 cm. La ora 06.00, se înregistrau 1 grad la Afumați și 2 grade la Filaret și Băneasa.

**3. Prognoza meteorologică în intervalul 06.03.2018, ora 08.00 – 07.03.2018, ora 08.00**

**ÎN ŢARĂ**

Vremea va fi normală termic în vest, nord, centru și pe litoral și mai rece decât în mod normal în restul teritoriului. Cerul va fi noros și temporar se vor semnala precipitații în cea mai mare parte a țării. Vor fi mai ales ninsori la munte, mixte în dealurile Olteniei și ale Munteniei și predominant ploi în rest. Prin cumulare, în zona Carpaților Occidentali și Meridionali cantitățile de precipitații vor depăși local 10...15 l/mp și izolat vor atinge 20...25 l/mp. **Dimineața va fi polei sau ghețuș pe arii restrânse în sud și izolat în nord-vest și centru, iar la munte pe tot parcursul intervalului.** Vântul va continua să prezinte intensificări susținute (rafale de peste 65...75 km/h) în sudul Banatului și în zona înaltă a Carpaților Meridionali, viscolind și spulberând zăpada. Intensificări trecătoare și la cote mai reduse se vor semnala în prima parte a intervalului și în restul țării. Temperaturile maxime se vor încadra în general între 1 și 11 grade, iar cele minime vor fi cuprinse între -3 și 7 grade. Noaptea, local în zonele joase din sud și est va fi ceață.

**LA BUCUREŞTI**

Vremea va fi mai rece decât în mod normal la această dată. Cerul va fi noros și temporar va ploua, iar **dimineața se va semnala polei sau ghețuș.** Noaptea se va forma ceață. Vântul va sufla slab și moderat. Temperatura maximă va fi de 3...4 grade, iar cea minimă de 0...1 grad.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 05 martie 2018 ora 20 – 06 martie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Cerul a fost temporar noros şi, pe arii restrânse, a nins slab. Vântul a suflat slab şi moderat, cu intensificări în zonele înalte, unde a atins la rafală 70 km/h spulberând zăpada. Local s-a semnalat ceaţă.

Stratul de zăpadă a scăzut cu până la 4 cm, astfel că la ora 14 măsura: 196 cm la Bâlea-Lac, 125 cm la Vârful Omu, 80 cm la Sinaia, 54 cm la Predeal şi 42 cm la Fundata.

**Evoluţia vremii în intervalul 05.03.2018 ORA 20 – 06.03.2018 ORA 20.00:**

Vremea va fi închisă. Cerul va fi mai mult noros. Izolat în cursul nopţii va ninge slab, iar pe arii relativ extinse în cursul zilei se vor semnala precipitaţii mixte. Cantitățile de precipitații vor depăși 10-15 l/mp. Vântul va sufla slab şi moderat, cu intensificări temporare în zonele înalte unde va viscoli sau spulbera zăpada. Local se va semnala ceaţă.

**Peste 1800 m:** temperaturi minime: -8 la -5 gr.C; temperaturi maxime: -3 la 0 gr.C;

**Sub 1800 m:** temperaturi minime: -5 la -2 gr.C; temperaturi maxime: 0 la 4 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Precipitaţiile estimate vor acţiona ca o suprasarcină asupra stratului de zăpadă existent, unde sunt structuri de placă mai vechi. Zăpada, uşor umezită, va aluneca cu uşurinţă pe straturile mai vechi, pe pantele suficient de înclinate, astfel încât se pot declanşa spontan avalanşe de suprafaţă, riscul declanşării fiind amplificat în condiţii de supraîncărcare.

**La altitudini mai mici de 1800 m: RISC ÎNSEMNAT (3)**

Încălzirea vremii va favoriza topirea şi umezirea stratului de zăpadă, astfel încât, în special pe pantele suficient de înclinate, se pot declanşa avalanşe spontane de topire, riscul fiind amplificat la supraîncărcarea cu turişti sau schiori, în anumite situaţii putând fi angrenate şi porţiuni din straturile aflate dedesubt.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Dobrogea Litoral** revine cu informații suplimentare referitor la fenomenul de poluare produs la data de 27.02.2018, pe pârâul Castelu, menționând următoarele:

- se continuă operaţiunea de depoluare a pârâului Castelu, prin vidanjarea produsului petrolier din cursul de apă şi colectarea manuală a produsului absorbant impregnat cu ţiţei;

- se înlocuiesc barajele flotante absorbante şi se colectează pamântul afectat de poluare din zona avariei;

- cele doua baraje cu sifonare sunt funcţionale;

- nu se constată prezenţa produsului petrolier aval de ultimul baraj de sifonare;

- până în prezent s-au vidanjat 24 tone amestec apă şi ţiţei;

- apele C.D.M.N. nu sunt afectate;

- zona este permanent supravegheată de reprezentanţii SC CONPET SA şi SC ENVIROTECH SRL.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 02.03.2018-04.03.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Prahova** informează despre producerea unei poluări accidentale cu ţiţei şi apă sărată a solului, la data de 05.03.2018, la ora 09.00, în zona municipiului Ploieşti (Centura de Vest - zona Auchan), ca urmare a unei avarii la o conductă de transport ţiţei, ce aparţine SC Conpet SA. A fost afectată o suprafaţă de circa 150 mp teren cultivat cu grâu. A fost oprită pomparea şi s-au luat măsuri pentru remedierea avariei.

**G.N.M. C.J. Constanţa şi A.P.M. Constanţa** informează despre producerea unei poluări accidentale cu produs petrolier a solului, la data de 05.03.2018, la ora 13.00, în Portul Constanţa, zona Poarta 6, ca urmare a unei avarii la o conductă de transport ţiţei, aparţinând SC Oil Terminal SA. A fost afectată o suprafaţă de circa 10 mp. S-au luat măsuri pentru remedierea avariei. SC Oil Terminal SA a intervenit prin aplicarea de substanţe depoluante. S-a recuperat prin vidanjare o cantitate de circa 100 litri de produs petrolier.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare, în intervalul 04.03.2018-05.03.2018, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**